ЂУЛИЋИ УВЕОЦИ LVIII
Већ девет година на ранама леже, 
Кô девет копрена, 
Одатканих, оплетених нитом 
Уздисајних трена. 

Већ девет година на ранама леже, 
Кô девет копрена, 
Над срцем ми, над иконом, где је 
Жива слика њена. 

Све више копрена на ранама леже, 
Ту на левој страни; 
Тај живопис божји и време га чува 
И време га храни.         

 Јован Јовановић Змај: Одабрана дела, књига 1, страна 333 , Матица српска, Нови Сад.